**Californialaurbær** (*Umbellularia californica*) er et eviggrønt løvtre i laurbærfamilien som vokser i vestlige Nord-Amerika. Den er den eneste arten i slekta *Umbellularia*.

Beskrivelse
-----------

I det meste av utbredelsesområdet blir den 12–24 m høy med en stammediameter på 46–76 cm. På gode steder i nord blir den opptil 30 m høy med en stammediameter på 91–183 cm. Rekorden er en høyde på 53,3 m og stammediameter 404 cm. Hvis vekstforholdene er dårlige, for eksempel i chaparral, vokser californialaurbær som en busk, og nært havet kan den ha krypende vekst.

Krona er høyt kuppelformet med mange vertikale greiner. Barken er mørkegrå, glatt på unge trær og oppsprukket på eldre. Bladene er lansettformede, hele og lysegrønne på begge sider. Ved gnidning lukter bladene sterkt, og lukten kan gi hodepine. Blomstene er tvekjønnede og sitter 5–10 sammen. Frukten er en steinfrukt, som er 2 cm eller mer i diameter.

Økologi
-------

Californialaurbær vokser i flere ulike klimatyper, men er avhengig av noe fuktighet i jorda. Den forekommer sjelden i rene bestander. De vanligste trærne den vokser sammen med er lawsonsypress, redwood, douglasgran, *Notholithocarpus densiflorus*, madrona, oregoneik, *Quercus chrysolepis* og *Quercus agrifolia*.

Vanlige busker er søtmispel, *Arctostaphylos*, *Berberis*, *Ceanothus*, einer, *Morella californica*, *Myrica hartwegii*, *Quercus sadleriana* og andre eikearter, *Rhamnus*, *Rhododendron*, *Ribes*, nutkabjørnebær, prydbringebær og andre *Rubus*-arter, *Toxicodendron diversilobum*, klaseberglyng, snøbær, asalspirea og *Vaccinium*. Urter omfatter blant annet amerikatrollbær, bjønnkam, bittergrønn, maure, iris, siv, linnea, einstape, vikke og fiol.

Arten er utbredt fra Douglas County i Oregon til San Diego County lengst sør i California. I Oregon og det meste av California finnes californialaurbær fra havets nivå opp til 1220 moh. I Sør-California finnes den ikke lavere enn 610 moh. og her går den opp til 1520 moh.

Regelmessige naturlige skogbranner forekommer i de fleste økosystemer med californialaurbær. Den tynne barken gir liten beskyttelse mot ilden, som dreper frøplanter og ødelegger toppen på unge og fullvoksne trær. Rothalsen er fortykket og kalles en *lignotuber*. Fire til seks uker etter brann om senvinteren og våren spretter nye skudd fra lignotuberen. Reproduksjonsevnen kommer raskt tilbake, og blomster er funnet på skuddene det første året etter brann.

Anvendelse
----------

Trevirket betegnes *myrtlewood* og brukes til finere snekkerarbeider. Det har ofte et vakkert mønster. Rirkulene brukes til treskjæring. Bladene brukes av og til som krydder, men har en adskillig sterkere smak enn blad fra laurbærtreet som vokser i middelhavslandene.

Galleri
-------

* BladverkBladverk
* BlomsterBlomster
* Umoden fruktUmoden frukt
* LignotuberLignotuber
* Nuperelleskyttel laget av myrtlewoodNuperelleskyttel laget av myrtlewood

Referanser
----------

1. 1 2 3 4 5  W.L. Stein. «California-Laurel». *Silvics of North America*. Besøkt 14. mai 2017.
2. ↑  A. Mitchell (1977). *Trær i skog og hage*. Oversatt av I. Gjærevoll. Tiden. s. 268–269. ISBN 82-10-01282-7.
3. ↑  «*Umbellularia californica*». Flora of North America. Besøkt 14. mai 2017.
4. ↑  J.L. Howard (1992). «*Umbellularia californica*». Fire Effects Information System, U.S. Department of Agriculture. Besøkt 14. mai 2017.

Eksterne lenker
---------------

* (en) *Californialaurbær* i Encyclopedia of Life Rediger på Wikidata

* (en) *Californialaurbær* i Global Biodiversity Information Facility Rediger på Wikidata

* (en) *Californialaurbær* hos ITIS Rediger på Wikidata

* (en) *Californialaurbær* hos NCBI Rediger på Wikidata

* (en) *Californialaurbær* hos The International Plant Names Index Rediger på Wikidata

* (en) *Californialaurbær* hos Tropicos Rediger på Wikidata

* (en) *Kategori:Umbellularia californica* – bilder, video eller lyd på Wikimedia Commons Rediger på Wikidata

* (en) *Umbellularia californica* – galleri av bilder, video eller lyd på Wikimedia Commons Rediger på Wikidata

* *Umbellularia californica* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN
 |